**Ministru kabineta noteikumu projekta „Dabasgāzes tirdzniecības un lietošanas noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Dabasgāzes tirdzniecības un lietošanas noteikumi” (turpmāk – Noteikumu projekts) izstrādāts, pamatojoties uz Enerģētikas likuma 107.panta trešo, piekto un septīto daļu un 109.panta ceturto daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Noteikumu projekta mērķis ir mainīt un pilnveidot dabasgāzes tirgus darbības principus, un būtiskākās izmaiņas ir saistītas ar Enerģētikas likuma izmaiņām, kas paredz no 2017.gada 3.aprīļa liberalizēt dabasgāzes tirgu un izbeigt dabasgāzes cenas regulāciju dabasgāzes lietotājiem (izņemot saistītos lietotājus).**  Šobrīd dabasgāzes piegādi un lietošanu, kā arī no tās izrietošās tiesības un pienākumus regulē Ministru kabineta 2016.gada 9.februāra noteikumi Nr.85 “Dabasgāzes piegādes un lietošanas noteikumi”5 (turpmāk – Noteikumi). Šajos Noteikumos iekļautais regulējums ir nepilnīgs, jo neparedz atbilstošu dabasgāzes tirgus regulējumu pēc 2017.gada 3.aprīļa, kad spēkā stājas grozījumi Enerģētikas likumā, nosakot prasības un pienākumus tirgus dalībniekiem, darbojoties atvērtā dabasgāzes tirgū, kad lietotājiem pastāv iespēja brīvi izvēlēties dabasgāzes tirgotāju un iegādāties dabasgāzi par cenu, kas noteikta tirgus dalībniekiem savstarpēji vienojoties.  Līdz ar to noteikumu projekts no 2017.gada 3.aprīļa paredz pilnveidot esošo regulējumu (normas), nodrošinot dabasgāzes tirgus atvēršanu - no 2017.gada 3.aprīļa paredz visiem dabasgāzes lietotājiem tiesības brīvi izvēlēties dabasgāzes tirgotāju. Savukārt, lai mazinātu sociālo spriedzi, mājsaimniecības lietotājiem ir paredzēta pakāpeniska tirgus atvēršana, tas ir, tiem saglabātas tiesības neizmantot iespēju kļūt par tirgus dalībnieku, lai brīvi izvēlētos enerģijas tirgotāju. Izmantojot tiesības nekļūt par tirgus dalībniekiem, mājsaimniecības lietotajiem tiek piešķirts saistītā lietotāja statuss un nodrošināta iespēja saņemt dabasgāzi par regulatora noteiktajiem tarifiem, nevis tirgus cenu. Pienākums tirgot dabasgāzi saistītajiem lietotājiem par regulētiem tarifiem ir noteikts publiskajam tirgotājam.  Atbilstoši Enerģētikas likuma pārejas noteikumu 51.punktā noteiktajam no 2017.gada 3.aprīļa līdz 2019.gada 1.janvārim publiskā tirgotāja pienākumus pilda komersants, kuram 2017.gada 1.februārī ir spēkā esoša dabasgāzes tirdzniecības licence. No 2019.gada 1.janvāra publiskā tirgotāja pienākumus pildīs tirgotājs, kurš nodrošina dabasgāzes tirdzniecības pakalpojumu vismaz 300 000 Latvijas mājsaimniecības lietotājiem.  Ar Noteikumu projektu paredzēts pilnveidot dabasgāzes tirdzniecības un lietošanas tiesisko regulējumu, nosakot gan lietotāju, gan tirgotāju, gan sistēmas operatora tiesību un pienākumu apjomu, tādējādi nodrošinot skaidru tiesisko attiecību noregulējumu dabasgāzes apgādē, kā arī sekmējot lietotāja un sabiedrības drošību, lietojot dabasgāzes apgādes sistēmu.  Noteikumu projekta iekļauts tiesiskais regulējums attiecībā uz dabasgāzes tirdzniecību, paredzot, ka dabasgāze tiek piegādāta lietotājam, proti, subjektam, kuram ir gazificētā objekta īpašuma, valdījuma vai lietošanas tiesības.  Paredzot, ka dabasgāzes lietotāji pērk dabasgāzi tirgū, ļoti būtisks ir jautājums par to, kā dabasgāzes tirdzniecības procesu izveidot pēc  iespējas vienkāršāku un lietotājam saprotamu. Līdz ar to noteikumu projektā kā efektīvāks un saprotamāks lietotājam apkalpošanas risinājums tiek atzīts tā sauktais tirgotāja centriskais modelis, kurā visu klientu apkalpošanu nodrošina tirgotājs (vienota līguma slēgšana, vienots rēķins, informācijas nodrošināšana), bet sadales sistēmas operatoram atstājot sadales sistēmas tehniskos jautājumus un lietotājam ar sadales sistēmas operatoru ikdienā nav jāsazinās. Šī modeļa priekšrocība ir tā, ka vienīgais kontakts lietotājam ir jāveido ar savu dabasgāzes tirgotāju, kurš risina visus lietotājam neskaidros jautājumus un problēmas.  Lietotāja ieguvumi, ieviešot tirgotāja centrisko modeli:   * viens kontakta punkts, kurā risināt visus jautājumus; * vienots tirgotāja izrakstīts rēķins, kurā ietverta maksa par patērēto dabasgāzi, sistēmas pakalpojumiem un nodokļiem; * ar tirgotāja maiņu saistītie jautājumi tiek kārtoti pie izvēlētā jaunā tirgotāja, kas būtiski atvieglo un paātrina tirgotāja maiņas procesus; * tirgotājs ir lietotāja pārstāvis palīdzot risināt lietotāja tehniskos jautājumus ar sadales sistēmas operatoru.   Noteikumu projekts paredz, ka dabasgāzes piegāde pēc tirgotāju maiņas tiek uzsākta tikai mēneša pirmajā datumā. Tas atbilst pašlaik izmantotā norēķinu perioda sākumam, kas tiek piemērots ne tikai dabasgāzes apgādē, bet arī pārējās energoapgādes jomā (elektroenerģijas un siltumenerģijas piegādē). Tādejādi tiek ierobežota nepamatoti bieža tirgotāju maiņa un attiecīgi atviegloti sistēmas operatora pienākumi, nodrošinot attiecīgo tirgotāju ar nepieciešamo informāciju par patērēto dabasgāzi.  Noteikumu projekts paredz pēdējā garantēto piegādi - dabasgāzes piegādes pakalpojumu lietotājam, ja tam par kādu dabasgāzi patērējošo objektu nav spēkā esoša dabasgāzes tirdzniecības līguma vai esošai tirgotājs nespēj nodrošināt dabasgāzes tirdzniecību. Pēdējo garantēto piegādi nodrošina sadales sistēmas operators izraudzīts dabasgāzes tirgotājs vai sadales sistēmas operators, ja nav izraudzīts attiecīgais tirgotājs.  Ar Noteikumu projektā iekļauto regulējumu tiek noteiktas minimālās prasības, kādas jāievēro, lai lietotāja dabasgāzes apgādes sistēmas tiktu lietotas pareizi un neradītu avārijas draudus, apdraudot lietotāju, sabiedrību, kā arī īpašumu. Lietotājiem, kuru īpašumā, valdījumā vai lietojumā ir gazificētie objekti, ir jānodrošina normatīvajos aktos, tostarp attiecīgajos standartos (LVS 445-1:2011 un LVS 445-2:2011) (turpmāk – standarti), noteikto lietotāja dabasgāzes apgādes sistēmas ekspluatācijas prasību ievērošana.  Tā kā lietotāja dabasgāzes apgādes sistēmas tehnisko apkalpi, apkopi, remontu un tehnisko uzraudzību ir jāveic sertificētiem speciālistiem, kuri pārzina standartu prasības, tad atsauce uz standartiem vērš lietotāja uzmanību uz to, ka īstenojot savu pienākumu nodrošināt dabasgāzes apgādes sistēmas ekspluatācijas drošību, standartu prasību ievērošana ir jāpieprasa no minētajiem sertificētajiem speciālistiem.  Tā kā standarti ir Latvijas nacionālie standarti, tie ir latviešu valodā un pieejami tīmekļa vietnē <https://www.lvs.lv> par maksu, tomēr pienākums tos piemērot ir ierobežotam attiecīgo sertificēto speciālistu lokam. Tā kā standarti ir pieejami arī bez maksas Standartu lasītavā, lietotāji var meklēt informāciju iespiestajos katalogos, elektroniskajās datubāzēs vai tīmeklī un iepazīties ar fondā esošajiem standartiem un citiem dokumentiem.  Lai nodrošinātu lietotāja, kas nav mājsaimniecības lietotājs, dabasgāzes sistēmas efektīvu darbības uzraudzību noteikumu projektā noteikts kādos lietotāja gazificētajos objektos tiek norīkota atbildīgā persona par gāzes saimniecību. Saskaņā ar standartiem atbildīgās persona par gāzes saimniecību pienākums ir nodrošināt lietotāja dabasgāzes sistēmas drošu darbību un bezavāriju ekspluatāciju, instrukciju un iespējamo avāriju lokalizācijas un likvidācijas plānu izstrādi un izpildi, organizēt speciālistu treniņa nodarbības atbilstoši avāriju lokalizācijas un likvidācijas plāniem, kā arī izstrādāt lietotāju dabasgāzes sistēmas novecojušo elementu nomaiņas un modernizācijas pasākumu plānus.  Lietotājam kā rūpīgam saimniekam ir pienākums veikt visas nepieciešamās darbības, kas nodrošina dabasgāzes apgādes sistēmas pareizu lietošanu visā tās ekspluatācijas laikā.  Noteikumu projekta XI.nodaļā iekļauti jautājumi saistībā ar dabasgāzes uzskaiti, noteiktas prasības dabasgāzes komercuzskaites mēraparātiem, kā arī atbildība par dabasgāzes komercuzskaites mēraparāta atbilstības nodrošināšanu noteiktajām prasībām.  ES tiesību akti dabasgāzes tirgus jomā paredz, ka dabasgāzes pārrobežu tirdzniecībai un tirgus integrācijai tiek izstrādāti ES līmeņa Tīkla kodeksi. Līdz ar to arī Latvijā piegādātā dabasgāze būtu jāmēra nevis pēc apjoma, bet gan pēc kaloritātes, piemērojot uzskaites mērvienību - “vatstunda”. Tādējādi nepieciešams veikt attiecīgās izmaiņas uzskaites sistēmās, kurās dabasgāzi uzskaita normālkubikmetros vai kubikmetros. Kā iespējamais risinājums noteikumu projektā ir izvēlēts uzskaites rādījumu pārveidošana, izmantojot attiecīgu koeficientu.  Noteikumu projekts paredz iespēju mājsaimniecības lietotājam pieprasīt sistēmas operatoram veikt gazificētajā objektā uzstādītā dabasgāzes komercuzskaites mēraparāta pirmstermiņa verificēšanu, ja radušās šaubas par to precizitāti. Šādā gadījumā sadales sistēmas operators, noņemot verificēšanai paredzēto dabasgāzes komercuzskaites mēraparātu, tā vietā uzstāda jaunu, lai nodrošinātu lietotājam iespēju saņemt dabasgāzi mēraparāta verificēšanas laikā. Pēc verificēšanas veikšanas netiek veikta jaunā mēraparāta nomaiņa ar veco mēraparātu, kas atzīts par lietošanai derīgu, tādejādi samazinot ar dabasgāzes komercuzskaites mēraparāta verifikāciju saistītās izmaksas, kuras jāsedz lietotājam, un lietotājam radītās neērtības, veicot mēraparātu maiņu.  Noteikumu projektā kā īpašs gadījums izdalītas prasības attiecībā dabasgāzes uz komercuzskaites mēraparātu, ja lietotājs dabasgāzi izmanto kā degvielu autotransportam. Šāda dabasgāzes patēriņa uzskaitei ir nepieciešams atsevišķs komercuzskaites mēraparāts. Turklāt, konstatējot, ka lietotājs autotransportam paredzētās dabasgāzes patēriņa uzskaitei nav uzstādījis atsevišķu dabasgāzes komercuzskaites mēraparātu, sistēmas operators ir tiesīgs pārtraukt dabasgāzes piegādi lietotājam, iepriekš par to nebrīdinot. Šāda norma Noteikumu projektā iekļauta, izpildot Ministru kabineta 2013.gada 17.decembra noteikumu Nr.1502 „Noteikumi par dabasgāzes apriti un akcīzes nodokļa piemērošanas kārtību” 6.2.apakšpunkta prasības galalietotājiem atsevišķi uzskaitīt un piegādātāja noteiktajā termiņā paziņot piegādātājam dabasgāzes apjomu, kuru izmanto par degvielu un 7.3.apakšpunkta prasības sistēmas operatoram atsevišķi uzskaitīt dabasgāzes apjomu, kuru izmanto par degvielu. Par minēto noteikumu prasību neizpildi Valsts ieņēmumu dienestam ir tiesības piemērot sodu sistēmas operatoram.  Noteikumos ir noteiktas tiesības sistēmas operatoram piekļūt lietotāja dabasgāzes apgādes sistēmai un kārtība, kādā lietotājam ir pienākums to nodrošināt. Viens no mājsaimniecības lietotāja pienākumiem ir nodrošināt sistēmas operatora pārstāvju netraucētu piekļūšanu dabasgāzes apgādes sistēmām mājsaimniecības lietotāja gazificētajā objektā no pulksten 8:00 līdz pulksten 21:00. Ja sistēmas operatoram piekļūt mājsaimniecības lietotāja dabasgāzes apgādes sistēmai minētā laikā nav iespējams, mājsaimniecības lietotājam ir pienākums pēc sistēmas operatora pieprasījuma, kas veikts telefoniski, nosūtot īsziņu, izmantojot e-pakalpojumu portālu, vai rakstveidā, iespējami ātrāk paziņot laiku, kad var nodrošināt sistēmas operatora pārstāvjiem piekļuvi mājsaimniecības lietotāja dabasgāzes apgādes sistēmai.  Noteikt konkrētu termiņu, kādā var paziņot laiku, kad lietotājs nodrošinās piekļuvi dabasgāzes apgādes sistēmai nav iespējams, un tas nav samērīgi, un „iespējami īsākā laikā” jāskata katras konkrētās lietas ietvaros – vienā gadījumā tā var būt nedēļa, ja lietotājs regulāri uzturas gazificētajā objektā, taču tāpat var būt situācija, ka lietotājs atrodas ilgstošā prombūtnē (piemēram, komandējumā vai ceļojumā) un objektīvi nevar nodrošināt piekļuvi pat vairākus mēnešus. Šādā gadījumā, kad pastāv objektīvi apstākļi, nav samērīgi noteikt termiņu, pēc kura saskaņā noteikuma projektā regulējumu tiek pārtraukta dabasgāzes padeve.  Ar Noteikumu projektu tiek atzīti par spēku zaudējušiem Ministru kabineta 2016.gada 9.februāra noteikumi Nr.85 “Dabasgāzes piegādes un lietošanas noteikumi” (Latvijas Vēstnesis, 2016, 5Nr.28). |
| 3. | Projekta izstrādē iesaistītās institūcijas | Noteikumu projekta izstrādē (sanāksmēs) piedalījās Sabiedrisko pakalpojumu regulēšanas komisijas un AS „Latvijas Gāze” pārstāvji. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dabasgāzes lietotājs, gazificētā objekta īpašnieks, dabasgāzes tirgotājs un dabasgāzes sistēmas operators. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta regulējuma ietekmē dabasgāzes kopējā cena lietotājiem nemainīsies un līdz ar to nebūs būtiska ietekme uz tautsaimniecību.  Administratīvais slogs palielināsies sistēmas operatoram, nosakot tam prasības dabasgāzes patēriņu uzskatīt enerģijas vienībās un organizēt pēdējās garantētās piegādes pakalpojuma sniegšanu.  Administratīvais slogs palielināsies tirgotājiem saistībā ar pienākumu norēķināties par lietotājam sniegtajiem sistēmas pakalpojumiem. |
| 3. | Administratīvo izmaksu monetārs novērtējums | Nav |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ar izstrādāto noteikumu projektu ir iespējams iepazīties Ekonomikas ministrijas tīmekļa vietnē[[1]](#footnote-1). |
| 2. | Sabiedrības līdzdalība projekta izstrādē | Sabiedrības pārstāvjiem ir iespēja līdzdarboties noteikumu projekta izstrādē, rakstiski sniedzot viedokli par noteikumu projektu. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz pārvaldes funkciju paplašināšanu un jaunu valsts institūciju veidošanu. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Ministru prezidenta biedrs,

ekonomikas ministrs A.Ašeradens

Vīza: valsts sekretārs J.Stinka

25.07.2016 14:08

1679

I.Sils,

67013036, Ingars.Sils@em.gov.lv

1. https://www.em.gov.lv/lv/nozares\_politika/energijas\_tirgus\_un\_infrastruktura/normativo\_aktu\_projekti/ [↑](#footnote-ref-1)